O‘zbekiston Respublikasining Davlat chegarasi orqali o‘tkazish punktlarida chegara, bojxona, sanitariya-karantin, fitosanitariya va veterinariya nazoratini tashkil etish tartibini yanada takomillashtirish to‘g‘risida

O‘zbekiston Respublikasi Prezidentining “O‘zbekiston Respublikasi Davlat bojxona xizmati organlari faoliyatini tubdan takomillashtirish chora-tadbirlari to‘g‘risida” 2018-yil 12-apreldagi PF-5414-son Farmoniga, O‘zbekiston Respublikasi Prezidentining “Tashqi iqtisodiy faoliyatini yanada tartibga solish hamda bojxona-tarif jihatdan tartibga solish tizimini takomillashtirish chora-tadbirlari to‘g‘risida” 2018-yil 29-iyundagi PQ-3818-son, “Texnik jihatdan tartibga solish, standartlashtirish, sertifikatlashtirish va metrologiya tizimlarini yanada rivojlantirish chora-tadbirlari to‘g‘risida” 2018-yil 12-dekabrdagi PQ-4059-son va “Tashqi iqtisodiy faoliyatni amalga oshirishda ma’muriy tartib-taomillarni yanada takomillashtirish chora-tadbirlari to‘g‘risida” 2019-yil 23-apreldagi PQ-4297-son qarorlariga muvofiq, shuningdek, O‘zbekiston Respublikasining davlat chegarasi orqali o‘tkazish punktlarida chegara, bojxona, sanitariya-karantin, fitosanitariya va veterinariya nazorati organlari o‘rtasida samarali hamkorlikni ta’minlash maqsadida Vazirlar Mahkamasi qaror qiladi:
 1. O‘zbekiston Respublikasining Davlat chegarasi orqali shaxslar, transport vositalari va tovarlarni o‘tkazish punktlarida chegara, bojxona, sanitariya-karantin, fitosanitariya va veterinariya nazoratidan o‘tkazish tartibi to‘g‘risidagi nizom ilovaga muvofiq tasdiqlansin.
 2. Vazirlar Mahkamasining “O‘zbekiston Respublikasining Davlat chegarasi orqali o‘tkazish punktlarida chegara, bojxona, sanitariya-karantin, fitosanitariya va veterinariya nazoratini tashkil etish tartibini takomillashtirish to‘g‘risida” 2017-yil 21-dekabrdagi 1007-son qarori o‘z kuchini yo‘qotgan deb hisoblansin.
 3. O‘zbekiston Respublikasi Davlat bojxona qo‘mitasi manfaatdor vazirliklar va idoralar bilan birgalikda o‘zlari qabul qilgan normativ-huquqiy hujjatlarni ikki oy muddatda ushbu qarorga muvofiqlashtirsin.
 4. Mazkur qarorning bajarilishini nazorat qilish O‘zbekiston Respublikasi Bosh vazirining investitsiyalar va tashqi iqtisodiy aloqalar masalalari bo‘yicha o‘rinbosari E.M. Ganiyev, O‘zbekiston Respublikasi Davlat bojxona qo‘mitasi raisi M.B. Azimov va O‘zbekiston Respublikasi Davlat xavfsizlik xizmati raisining o‘rinbosari — chegara qo‘shinlari qo‘mondoni R.E. Mirzayev zimmasiga yuklansin.
 1. Ushbu Nizom O‘zbekiston Respublikasining Davlat chegarasi (keyingi o‘rinlarda Davlat chegarasi deb ataladi) orqali shaxslar, transport vositalari va tovarlarni o‘tkazish punktlarida (keyingi o‘rinlarda o‘tkazish punktlari deb ataladi) chegara, bojxona, sanitariya-karantin, fitosanitariya va veterinariya nazoratidan o‘tkazish tartibini belgilaydi.
 2. Ushbu Nizomda quyidagi tushunchalardan foydalaniladi:
 bojxona nazorati — O‘zbekiston Respublikasi qonunchiligi va xalqaro shartnomalariga rioya etilishini ta’minlash uchun O‘zbekiston Respublikasi davlat bojxona xizmati organlari (keyingi o‘rinlarda bojxona organlari deb ataladi) tomonidan, jumladan, xavfni boshqarish tizimidan foydalangan holda amalga oshiriladigan chora-tadbirlar;
 bojxona rasmiylashtiruvi — bojxona chegarasi orqali olib o‘tiladigan tovarlar va transport vositalarining bojxona nazoratini ta’minlash uchun bojxona organlari mansabdor shaxslari tomonidan amalga oshiriladigan bojxona operatsiyalari;
 veterinariya nazorati — odamlar va hayvonlar hayoti hamda salomatligini himoya qilish, hayvonlar kasalliklari qo‘zg‘atuvchilarining tashuvchilari bo‘lishi mumkin bo‘lgan predmetlar va tovarlarni, shuningdek, “Veterinariya to‘g‘risida”gi O‘zbekiston Respublikasi Qonunida belgilangan davlat veterinariya nazorati obyektlarini nazorat qilish maqsadida hayvonlarning yuqumli kasalliklari olib kirilishidan muhofaza qilishni ta’minlash uchun chegara nazorati veterinariya punktlari tomonidan (keyingi o‘rinlarda davlat veterinariya nazorati punktlari deb ataladi) hayvonlar hamda ulardan olinadigan mahsulotlarga nisbatan amalga oshiriladigan kompleks tadbirlar;
 davlat nazorati organlari — shaxslar, transport vositalari, tovarlarni ushbu Nizomga muvofiq Davlat chegarasi orqali o‘tkazishda ishtirok etadigan chegara, bojxona, sanitariya-karantin, fitosanitariya va veterinariya nazorati organlari;
 kirish punkti — shaxslar, transport vositalari va tovarlar harakatlanadigan yo‘nalish bo‘yicha O‘zbekiston Respublikasi hududiga kirishda chegara, bojxona, sanitariya-karantin, fitosanitariya va veterinariya nazorati amalga oshiriladigan dastlabki o‘tkazish punkti;
 qo‘shma naryad — shaxslar, transport vositalari va tovarlarni birgalikda nazorat qilishga jalb etiladigan davlat nazorati organlari vakillaridan iborat tarkibdagi naryad;
 nazorat tartib-taomillari — davlat nazorati organlari tomonidan Davlat chegarasi orqali o‘tadigan shaxslar, transport vositalari va tovarlarga nisbatan o‘z vakolatlari doirasida amalga oshiriladigan chora-tadbirlar;
 ruxsat etish xususiyatiga ega hujjat — tovarlar va (yoki) transport vositalari Davlat chegarasi orqali o‘tishida (olib o‘tilishida) qonun hujjatlariga muvofiq talab etiladigan hujjatlar;
 sanitariya-karantin nazorati — o‘tkazish punktlarida O‘zbekiston Respublikasi Sanitariya-epidemiologik osoyishtalik va jamoat salomatligi xizmatining hududiy bo‘linmalari tomonidan Davlat chegarasi orqali kelgan shaxslar, transport vositalari va tovarlarga nisbatan amalga oshiriladigan kompleks tadbirlar;
 texnologik sxema — chegara, bojxona, sanitariya-karantin, fitosanitariya va veterinariya nazoratini amalga oshirish ketma-ketligini, shu jumladan, shaxslar, transport vositalari va tovarlarni ko‘rikdan o‘tkazish tartibini, ularning o‘tkazish punkti hududida harakatlanishi tartibini, tovarlar va transport vositalarini saqlash, transport vositalarini kuzatib borish tartibini, nazoratda foydalaniladigan shaxsiy tarkibni, maxsus texnika vositalari va xizmat hayvonlaridan foydalanish tartibini, shaxslar, transport vositalari va tovarlarni Davlat chegarasidan o‘tkazishda ishtirok etadigan vazirliklar va idoralarning o‘zaro hamkorligi tartibini belgilaydigan hujjat;
 tovar — bojxona chegarasi orqali olib o‘tiladigan har qanday ko‘char mol-mulk, shu jumladan, O‘zbekiston Respublikasi milliy valyutasi, valyuta boyliklari va boshqa qimmatli qog‘ozlar, intellektual mulk obyektlari, transport vositasi;
 transport vositasi — tovarlar va yo‘lovchilarni tashish uchun foydalaniladigan vosita. Transport vositasi har qanday suv kemasi, havo kemasi, avtotransport vositasi, temir yo‘l transport vositasini (temir yo‘lda harakatlanadigan tarkib, temir yo‘lda harakatlanadigan tarkibning bir qismi) yoki konteynerni, shuningdek, ularning konstruksiyasiga muvofiq texnik pasport yoki texnik ma’lumotlarda nazarda tutilgan ehtiyot qismlar, anjomlar va uskunalar, suyuqlik saqlash idishlaridagi yoqilg‘i-moylash materiallarini sovutuvchi va boshqa texnik suyuqliklarni, agar ular ushbu transport vositalari bilan birga tashilayotgan bo‘lsa, o‘z ichiga oladi;
 Davlat chegarasi — O‘zbekiston Respublikasi hududi doirasini (quruqlikda, suvda, yer ostida, havo bo‘shlig‘ida) belgilovchi chiziqdan va bu chiziq bo‘ylab o‘tuvchi vertikal sathdan iborat;
 o‘tkazish punkti ma’muriyati — ushbu o‘tkazish punkti biriktirilgan aeroport (aerodrom), daryo bandargohi, temir yo‘l stansiyasi, avtomobil (piyodalar) o‘tkazish punkti rahbariyati;
 o‘tkazish punkti — xalqaro aloqalar uchun ochiq bo‘lgan chegaradosh temir yo‘l stansiyalari va avtomobil yo‘llari, daryo portlari, aeroportlar (aerodromlar)ning hududi (hududining bir qismi), shuningdek O‘zbekiston Respublikasining Davlat chegarasi orqali shaxslar, transport vositalari, tovarlar, boshqa mol-mulk, chorva mollari, urug‘lik, ekish materiali, hayvonot va o‘simliklarning boshqa mahsulotlarining chegara, bojxona va nazoratning boshqa turlari amalga oshiriladigan hamda o‘tkaziladigan maxsus jihozlangan boshqa joy;
 o‘tkazish punkti rejimi — o‘tkazish punktlari orqali shaxslar, transport vositalari va tovarlarning kirishi, chiqib ketishi va olib o‘tilishi, shuningdek, uning hududida ishlab chiqarish va tijorat faoliyatini amalga oshirish tartibini belgilaydigan qoidalar;
 fitosanitariya nazorati — o‘tkazish punktida karantin ostidagi mahsulot va O‘zbekiston Respublikasi bojxona chegarasi orqali olib o‘tiladigan o‘simlik va o‘simlik mahsulotlarini tekshirishda o‘simliklar karantini bo‘yicha davlat inspektori tomonidan amalga oshiriladigan kompleks tadbirlar;
 chiqish punkti — shaxslar, transport vositalari va tovarlar harakatlanadigan yo‘nalish bo‘yicha O‘zbekiston Respublikasi hududidan chiqishda bojxona, sanitariya-karantin, fitosanitariya, chegara va veterinariya nazorati amalga oshiriladigan oxirgi o‘tkazish punkti;
 chegara nazorati — O‘zbekiston Respublikasi Davlat xavfsizlik xizmati Chegara qo‘shinlari chegara nazorati bo‘linmalari (keyingi o‘rinlarda — chegara nazorati bo‘linmalari) tomonidan Davlat chegarasini qo‘riqlash va himoya qilish, Davlat chegarasini va o‘tkazish punktlaridagi rejimni buzish holatlarining oldini olish maqsadida Davlat chegarasi orqali o‘tkazish punktlarida shaxslar, transport vositalari va tovarlarga nisbatan amalga oshiriladigan kompleks tadbirlar;
 ekologik nazorat — atrof muhitni muhofaza qilish va tabiiy resurslardan oqilona foydalanish sohasidagi qonun hujjatlari talablari buzilishining oldini olish, uni aniqlash va chek qo‘yishga, tabiatni muhofaza qilish faoliyati samaradorligini oshirishga qaratilgan davlat va jamoatchilik chora-tadbirlari tizimi;
 chegara ko‘rigi — O‘zbekiston Respublikasi Davlat xavfsizlik xizmati Chegara qo‘shinlari bo‘linmalari tomonidan transport vositalari va tovarlarda nazoratdan yashiringan shaxslar yoki Davlat chegarasi orqali olib o‘tish taqiqlangan tovarlarni aniqlash bo‘yicha amalga oshiriladigan kompleks tadbirlar majmui.
 3. Davlat chegarasi orqali o‘tadigan barcha shaxslar, transport vositalari va tovarlar chegara, bojxona, sanitariya-karantin, shuningdek, qonun hujjatlariga muvofiq fitosanitariya va veterinariya nazoratiga tegishli bo‘lsa, fitosanitariya va veterinariya nazoratidan o‘tkaziladi. 
 Bunda agar mazkur tovarlar va transport vositalari qonun hujjatlariga muvofiq fitosanitariya va veterinariya nazoratiga tegishli bo‘lmasa, ularni fitosanitariya va (yoki) veterinariya nazoratidan o‘tkazilmaydi.
 Muayyan tur va shakldagi nazoratdan ozod etish tartibi O‘zbekiston Respublikasi qonunchiligi va xalqaro shartnomalarga muvofiq belgilanadi. 
 4. O‘tkazish punktida davlat nazorati organlari shaxslar, transport vositalari va tovarlarni Davlat chegarasi orqali o‘tkazishni O‘zbekiston Respublikasi Davlat xavfsizlik xizmati va Ichki ishlar vazirligi hududiy organlari bilan hamkorlikda amalga oshiradilar.
 Har bir o‘tkazish punktida shaxslar, transport vositalari va tovarlarni Davlat chegarasi orqali o‘tkazishning texnologik sxemasi davlat nazorati organlarining hududiy tuzilmalari va (yoki) o‘tkazish punkti ma’muriyati rahbarlari tomonidan kelishilgan holda joriy etiladi.
 Nazorat tartib-taomillarini amalga oshirishda qurol-yarog‘, texnika, nazorat-texnika vositalari, muhandislik inshootlari, xizmat itlari, shuningdek, inson hayoti va salomatligi, hayvonlar, o‘simliklar uchun xavfsiz hamda tovarlar va transport vositalariga zarar yetkazmaydigan dezinfeksiya vositalaridan foydalanish mumkin.
 5. Davlat chegarasini kesib o‘tishda “Qizil kitob”ga kiritilgan yoki O‘zbekiston Respublikasi qonunchiligiga muvofiq olib kirish va olib chiqish taqiqlangan o‘simlik hamda hayvonot dunyosi obyektlari, ularning qismlari, hosilalari, yashash faoliyati mahsulotlari, botanik va zoologik kolleksiyalar davlat ekologik nazoratidan o‘tkaziladi.
 Davlat ekologik nazorati obyektlarini O‘zbekiston Respublikasiga olib kirish va olib chiqish, shuningdek, uning hududi orqali tranzit olib o‘tishga qonun hujjatlariga muvofiq yo‘l qo‘yiladi.
 6. Bojxona organlari xodimlari tomonidan Davlat chegarasi orqali o‘tadigan shaxslarning avtotransport vositalari, tovarlar, qo‘l yuki hamda bagajini bojxona nazoratidan o‘tkazish jarayonida ekologik nazorat obyektlari aniqlanganda, O‘zbekiston Respublikasi Ekologiya va atrof -muhitni muhofaza qilish davlat qo‘mitasining hududiy organlari mutaxassislari jalb qilinadi.
 Ekologik nazorat me’yor va qoidalari buzilishi aniqlanganda, O‘zbekiston Respublikasi Ekologiya va atrof — muhitni muhofaza qilish davlat qo‘mitasining hududiy organlari mutaxassislari qoidabuzarlik holatini rasmiylashtirish va hujjatlashtirish bilan bog‘liq tartib-taomillarni amalga oshiradi hamda obyektni olib qo‘yish, utilizatsiya qilish yoki boshqa turdagi harakatlarni qo‘llash choralarini ko‘radi.
 7. O‘tkazish punktlarida nazorat tartib-taomillari davlat nazorati organlarining o‘zaro hamkorligida amalga oshiriladi. 
 O‘tkazish punktlarida davlat nazorati organlari o‘rtasida o‘zaro hamkorlikni tashkil etishga bojxona organi boshlig‘i va chegara nazorati bo‘linmasining rahbari mas’ul hisoblanadi.
 8. Quyidagilar davlat nazorati organlari o‘rtasida o‘zaro hamkorlikni tashkil etishning asosiy vazifalari hisoblanadi:
 shaxslar, transport vositalari va tovarlarni Davlat chegarasi orqali o‘tkazishda birgalikda harakat qilish tartibi va usullarini belgilash;
 o‘tkazish punktlarida yoki ularga kirish joylarida shaxslar va transport vositalari tirbandligi yuzaga kelishining oldini olishga qaratilgan chora-tadbirlarni belgilash; 
 Davlat chegarasida O‘zbekiston Respublikasi manfaatlarini himoya qilish, chegara va bojxona qonun hujjatlari buzilishini aniqlash va uning oldini olishga doir kompleks chora-tadbirlar ishlab chiqish;
 o‘tkazish punktlarida shaxslar, transport vositalari va tovarlarni imkon qadar qisqa muddatlarda nazorat tartib-taomillaridan o‘tkazish hamda tashqi savdoning rivojlanishiga ko‘maklashish;
 o‘tkazish punktlarida huquqbuzarliklarga qarshi kurashish, nazorat tartib-taomillarini amalga oshirish texnologiyalarini takomillashtirish va optimallashtirish;
 davlat nazorati organlarining o‘tkazish punktlarida kutilmagan vaziyatlar yuzaga kelganda kelishilgan holda harakat qilishga doim tayyor turish;
 Davlat chegaralarini himoya qilish va qo‘riqlash sohasidagi qonun hujjatlarini bajarish bo‘yicha davlat nazorati organlari faoliyatini takomillashtirish.
 9. Shaxslar, transport vositalari va tovarlar Davlat chegarasi orqali O‘zbekiston Respublikasi qonun hujjatlari va xalqaro shartnomalar bilan belgilangan Davlat chegarasini kesib o‘tish huquqini beradigan amaldagi hujjatlar bo‘yicha o‘tkaziladi.
 10. Alohida hollarda, hujjatlarsiz, bekor qilingan yoki muddati o‘tgan hujjatlar bilan O‘zbekiston Respublikasiga kirish uchun kelgan chet el fuqarolari va fuqaroligi bo‘lmagan shaxslar O‘zbekiston Respublikasi Davlat xavfsizlik xizmati rahbariyatining ruxsati bilan Davlat chegarasi orqali o‘tkaziladi.
 11. Davlat chegarasi orqali quyidagilar ustuvor tartibda, navbatsiz o‘tkaziladi:
 O‘zbekiston Respublikasi qonun hujjatlari va xalqaro shartnomalarga muvofiq muayyan imtiyozlarga ega shaxslar, og‘ir bemorlar, homilador va nogironligi bo‘lgan shaxslar, 7 yoshgacha bo‘lgan bolalar, ularga hamrohlik qiluvchi shaxslar va ular ketayotgan avtotransport vositalari;
 xalqaro yo‘nalishlarda yo‘lovchilarni muntazam tashiydigan transport vositalari;
 tirik hayvonlar, tez buziladigan tovarlar, radioaktiv materiallar, ommaviy axborot vositalari uchun xabarlar va boshqa materiallar;
 tabiiy ofatlar, avariyalar, halokatlar oqibatlarini bartaraf etishda zarur bo‘lgan va insonparvarlik yordami sifatida yuboriladigan tovarlar, shuningdek, ushbu tovarlar olib o‘tiladigan transport vositalari;
 O‘zbekiston Respublikasi Prezidenti Administratsiyasi yoki Vazirlar Mahkamasining tegishli yozma topshirig‘iga muvofiq shaxslar, transport vositalari va tovarlar;
 O‘zbekiston Respublikasining xorijdagi diplomatik vakolatxonalari va konsullik muassasalariga yuboriladigan tovarlar;
 O‘zbekiston Respublikasining oliy qonunchilik, ijro etuvchi va sud hokimiyati organlariga yuboriladigan tovarlar.
 Shaxslar, transport vositalari va tovarlar zarur hollarda chegara nazorati bo‘linmasi rahbari hamda bojxona organi boshlig‘ining o‘zaro kelishuviga asosan ustuvor tartibda o‘tkazilishi mumkin.
 12. Davlat chegarasi orqali o‘tuvchi shaxslar davlat nazorati organi xodimlarining talabiga binoan zarur hujjatlar, bagaj, qo‘l yuki, valyuta qimmatliklarini nazorat va tekshiruvdan o‘tkazish uchun taqdim etadi, nazorat va tekshiruvni o‘tkazishga ko‘maklashadi.
 13. Jismoniy shaxslarga o‘tkazish punktida quyidagilar taqiqlanadi:
 chegara nazorati bo‘linmasi rahbari va (yoki) bojxona organi boshlig‘ining ruxsatisiz foto va videoga suratga olish;
 davlat nazorati organlarining nazorat tartib-taomillarini tashkil etishiga xalaqit bersa, mobil va boshqa vositalardan foydalanish;
 davlat nazorati organlari xodimlarini nazorat tartib-taomillarini amalga oshirish bo‘yicha belgilangan tartibni buzishga majbur qiladigan harakatlarni sodir etish, shu jumladan, ularga biron-bir moddiy qimmatliklarni taklif etish;
 davlat nazorati organlarining qonuniy talablarini bajarmaslikka, har qanday ko‘rinishda omma oldida da’vat etish, ommaviy ravishda bo‘ysunmaslikni keltirib chiqarish maqsadida atayin soxta uydirmalar tarqatish yo‘li bilan davlat nazorati organlarining o‘z qonuniy faoliyatini amalga oshirishiga qarshilik ko‘rsatish, shuningdek, davlat nazorati organlarining huquqbuzarliklarni to‘xtatish haqidagi qonuniy talablariga bo‘ysunmaslik;
 o‘tkazish punkti hududiga yoki uning xizmat xonalariga belgilangan tartibni buzgan holda kirish;
 o‘tkazish punkti hududiga tegishli ruxsatlarsiz qurol-yarog‘, portlovchi moddalar va atrofdagilar hayoti yoki salomatligiga xavf tug‘diradigan boshqa predmetlar (moddalar) olib kirish (olib o‘tish).
 14. Chegara nazorati bo‘linmasi va bojxona organlari yo‘lovchilarni temir yo‘l yoki aviatsiya transportida xalqaro tashishni amalga oshiradigan yuridik shaxslardan O‘zbekiston Respublikasiga kelayotgan yo‘lovchilar va ularning bagaji to‘g‘risidagi ma’lumotlarni oldindan oladi.
 Samarali bojxona nazoratini amalga oshirish maqsadida, temir yo‘l transportida tashuvni amalga oshirayotgan yuridik shaxslar tashilayotgan tashqi savdo yuklari ortilgan temir yo‘l tarkibidagi vagon va konteynerlarning ichki hududlardagi harakati, ular turgan temir yo‘l stansiyasi to‘g‘risida elektron ma’lumotlarni bojxona organiga real vaqt rejimida mavjud axborot tizimi orqali bepul asoslarda taqdim etib boradi.
 15. Xalqaro yo‘nalishlar uchun ochilgan avtomobil yo‘llari, temir yo‘llar va aviatsiya o‘tkazish punktlarida yo‘lovchilar va ularning yuklari, bagajlari bojxona nazorati va tekshiruvidan, qoidaga ko‘ra, ikki yo‘lakli tizimni belgilangan tartibda qo‘llash orqali o‘tkaziladi.
 O‘tkazish punktining pasport nazorati zonasi aeroportlar va avtomobil yo‘llari o‘tkazish punktlari ichki imkoniyatlaridan kelib chiqqan holda O‘zbekiston Respublikasi fuqarolarini rasmiylashtirish uchun mo‘ljallangan sektorlar va chet el fuqarolarini rasmiylashtirish uchun mo‘ljallangan sektorlarga ajratilishi mumkin va bu o‘tkazish punktining texnologik sxemasida ko‘rsatiladi.
 16. Identifikatsiya vositalari (plombalar, muhrlar va boshqalar) buzilganligi va (yoki) ularga shikast yetganligi yoki Davlat chegarasini buzib o‘tuvchi shaxs kontrabanda predmetlarini yoxud noqonuniy olib ketilayotgan tovarlarni yashirgan bo‘lishi mumkinligini ko‘rsatuvchi belgilar aniqlanganda, bojxona organi boshlig‘i yoki uning o‘rnini bosuvchi shaxsning qarori asosida transport vositasi va (yoki) tovar bojxona ko‘rigidan o‘tkaziladi.
 17. O‘tkazish punkti orqali olib o‘tilayotgan barcha transport vositalari va tovarlar bojxona organlari tomonidan bojxona nazoratidan o‘tkaziladi.
 18. Transport vositalari va tovarlar texnika xavfsizligiga rioya etilgan holda, tashuvchi vakili yoki tovarga vakolatli shaxs yoxud transport vositasi haydovchisi (havo, daryo kemasi ekipaji, poyezd brigadasining a’zosi) ishtirokida chegara va bojxona nazoratidan o‘tkaziladi hamda ular qo‘shma naryadning talabiga ko‘ra ko‘zdan kechirish qiyin bo‘lgan barcha joylarni ko‘rsatishi shart.
 19. O‘tkazish punktlarida shaxslar, transport vositalari va tovarlar asossiz ushlab turilishiga, shuningdek, ularga zarar yetkazilishiga yo‘l qo‘yilmaydi.
 20. Davlat nazorati organlari tomonidan nazorat tartib-taomillarini amalga oshirish chog‘ida huquqbuzarliklar aniqlanganda, ushbu huquqbuzarliklar izini va obyektlarni saqlash, ushbu holatlarga dahldor shaxslarni qo‘lga olish bo‘yicha zarur choralar ko‘rishi lozim.
 21. Huquqbuzarlar va huquqbuzarliklar sodir etilishiga dahldor boshqa shaxslar ma’muriy yo‘l bilan ushlab turiladi, shuningdek, zarur ashyoviy dalillar olib qo‘yiladi, so‘ngra tegishliligi bo‘yicha chegara nazorati bo‘linmasi yoki bojxona yoxud ichki ishlar organlariga qonun hujjatlarida nazarda tutilgan choralarni ko‘rish uchun olib kelinadi.
 22. Davlat nazorati organlari xodimlariga nisbatan huquqbuzarliklar sodir etgan shaxslarga nisbatan qonun hujjatlarida belgilangan tartibda choralar ko‘riladi.
 23. O‘zbekiston Respublikasi Bosh davlat sanitariya vrachining ko‘rsatmasiga asosan O‘zbekiston Respublikasi fuqarolari profilaktika maqsadida emlashlarni o‘tkazishni talab qiladigan mamlakatlarga chiqishda ularda sanitariya-karantin bo‘linmasi xodimlari tomonidan vaksinatsiya va revaksinatsiya to‘g‘risidagi xalqaro guvohnomalar mavjudligi tekshiriladi.
 24. Davlat chegarasi orqali piyoda o‘tadigan shaxslar va yo‘lovchilar o‘tkazish punktlarida chegara nazorati bo‘linmalari tomonidan o‘tkazish punktining imkoniyatlariga muvofiq texnologik sxemada belgilangan miqdorda navbatma-navbat o‘tkaziladi, ushbu Nizomning 11-bandida nazarda tutilgan holatlar bundan mustasno.
 Avtotransport vositalari o‘tkazish punkti hududiga chegara nazorati bo‘linmalari tomonidan bojxona organi bilan kelishilgan miqdorlarda mavjud imkoniyat va sharoitdan kelib chiqqan holda kiritiladi. 
 25. Davlat nazorati organlari tomonidan o‘tkazish punktida haydovchilar, tovarlar va transport vositalarining nazorat tartib-taomillardan o‘tkazilishi “Yagona darcha” bojxona axborot tizimi yoki unga integratsiyalashgan axborot tizimlari asosida amalga oshiriladi.
 Bunda, o‘tkazish punktiga avtotransport vositasi kirishi va chiqishi vaqtlari, ularning har biri davlat nazorati organlari tomonidan tegishli nazorat tartib-taomillaridan o‘tkazilishi elektron tizimga belgi qo‘yish orqali qayd etib boriladi.
 26. Elektron tizim mavjud bo‘lmaganda yoxud unda texnik nosozlik holatlari yuzaga kelganda, o‘tkazish punktida mazkur Nizomning 1-ilovasiga muvofiq shakldagi “Yagona qayd varaqasi”dan foydalaniladi. Texnik nosozlik bartaraf etilganidan so‘ng bir kunlik muddatda “Yagona qayd varaqasi”ga kiritilgan belgilar “Yagona darcha” bojxona axborot tizimiga majburiy tartibda kiritiladi.
 Tovarlar va avtotransport vositalari Tashqi iqtisodiy faoliyat tovarlar nomenklaturasi bo‘yicha kodi yoki nomiga muvofiq fitosanitariya va (yoki) veterinariya obyekti bo‘lmasa, bojxona organi xodimi “Yagona qayd varaqasi”ning fitosanitariya va (yoki) veterinariya nazorati kataklariga diagonal chiziq chizib, shaxsiy muhri va imzosi bilan tasdiqlaydi.
 “Yagona qayd varaqasi” chegara nazorati bo‘linmasi tomonidan o‘tkazish punktiga kirishda haydovchiga beriladi va undan chiqishda davlat nazorati organlarining tegishli belgilari mavjudligi nazorat qilinadi. Uning asl nusxasi rasmiylashtirilgan yildan keyingi yildan e’tiboran bir yil davomida chegara nazorati bo‘linmasida saqlanadi. 
 27. Yuk avtotransport vositalarining bojxona rasmiylashtiruvi jarayonlari har bir avtotransport vositasining kirish va chiqish vaqtini avtomatlashtirilgan qayd etish tizimi hamda navbatlarni boshqarish elektron tizimi orqali amalga oshiriladi.
 Bojxona postlari orqali kesib o‘tish vaqti to‘g‘risidagi har oylik statistik ma’lumot har bir bojxona posti kesimida O‘zbekiston Respublikasi Davlat bojxona qo‘mitasining rasmiy veb-saytida e’lon qilinadi.
 28. O‘tkazish punktiga bevosita tutash hududda bojxona terminali mavjud bo‘lgan hollarda tovar va avtotransport vositalarining bojxona, fitosanitariya va (yoki) veterinariya nazoratlari ushbu hududda amalga oshiriladi. Bunda, tovar va avtotransport vositalari o‘tkazish punkti hududida bojxona nazoratidan soddalashtirilgan tartibda o‘tkaziladi.
 29. O‘tkazish punktida avtotransport vositalarining bo‘lish vaqti ularning turi, o‘tkazish punktining texnik holatidan kelib chiqqan holda texnologik sxemada belgilanadi, biroq ushbu ko‘rsatkich quyidagi muddatlardan ortiq bo‘lmagan holda belgilanishi lozim:
 yengil avtotransport vositalari 15 daqiqa;
 yuk avtotransport vositalari 30 daqiqa. 
 Bunda, avtotransport vositalarining o‘tkazish punktidagi har bir davlat nazorati organlari tomonidan tegishli tartib-taomillardan o‘tkazilishi vaqti (daqiqalarda) mazkur Nizomning 2-3-ilovalardagi sxemalarga muvofiq amalga oshiriladi.
 30. Avtotransport vositalarining nazorat tartib-taomillaridan o‘tish vaqti quyidagi hollarda belgilangan vaqt me’yorlaridan ortiq bo‘lishi mumkin:
 avtotransport vositalari va (yoki) tovarlar chegara va (yoki) bojxona ko‘rigidan o‘tkazilganda;
 haydovchi va (yoki) avtotransport vositasi yoki tovarlarni Davlat chegarasi orqali olib o‘tish yoxud tashish uchun ruxsat etish xususiyatiga ega bo‘lgan hujjatlar mavjud bo‘lmaganda;
 bojxona organlariga O‘zbekiston Respublikasining bojxona chegarasi orqali, shu jumladan, tranzit shartlarida o‘tkaziladigan avtotransport vositalari va tovarlar bo‘yicha tranzit deklaratsiyasi oldindan taqdim qilinmagan hollarda;
 o‘tkazish punktlarida to‘lanishi belgilangan yig‘imlar yoki to‘lovlar to‘lanmagan hollarda;
 o‘tkazish punktida faoliyat olib boruvchi davlat nazorati organlari qonunbuzarlik holatlarini aniqlaganda;
 favqulotda holatlarda.
 Biroq, ushbu bandda keltirib o‘tilgan holatlarda avtotransport vositalarining nazorat tartib-taomillaridan o‘tish vaqti 72 soatdan ortiq bo‘lmasligi lozim. Ushbu vaqt o‘tgandan so‘ng, bojxona organi tomonidan avtotransport vositasining respublikaga kirishi hal etiladi yoxud chegara nazorati tomonidan bojxona organi bilan kelishilgan holda ortiga qaytariladi. 
 31. O‘tkazish punktlari orqali harakatlanayotgan shaxslar, avtotransport vositalari va tovarlar ustidan samarali nazoratni o‘rnatish maqsadida chegara va bojxona organlari o‘zaro elektron axborot almashadi.
 Bunda, davlat nazorati organlari tomonidan bir-birini takrorlovchi nazorat tartib-taomillarini amalga oshirish taqiqlanadi.
 Davlat nazorati organlarining axborot almashinuvi elektron tizim orqali amalga oshiriladi. 
 32. Avtotransport vositasi bojxona ko‘zdan kechiruvi va (yoki) bojxona ko‘rigidan o‘tkazilishi jarayonida chegara nazoratidan yashiringan shaxslar aniqlanganda, qonuniy choralar ko‘rish uchun bojxona organi chegara nazorati bo‘linmasiga xabar beradi.
 33. Ushbu Nizomning 16-17-bandlarida nazarda tutilgan holatlarda bojxona organi tomonidan tovarga ilova qilinadigan hujjatlarda yoki xalqaro yo‘llarda tashish daftarchasida Xalqaro yo‘llarda tashish daftarchasini qo‘llagan holda yuklarni xalqaro tashish to‘g‘risidagi bojxona konvensiyasiga (Jeneva, 1975-yil 14-noyabr) muvofiq tegishli yozuvlar qayd etiladi.
 34. O‘tkazish punktlarida bojxona organlari sanitariya-karantin, fitosanitariya va veterinariya nazorati faoliyatini muvofiqlashtiradi, jumladan:
 xizmatga kelib-ketishini;
 o‘tkazish punkti orqali harakatlanayotgan shaxslar orasida tushuntirish ishlari tashkil etilishini;
 nazorat-texnik vositalarining belgilangan talablar asosida saqlanishi va ekspluatatsiya qilinishini.
 35. Shaxslar, yo‘lovchilar va ularning qo‘l yuklari hamda bagaji nazorat tartib-taomillaridan quyidagi tartibda o‘tkaziladi: 
 a) chegara nazorati bo‘linmalari tomonidan Davlat chegarasini kesib o‘tish huquqini beruvchi hujjatlar mavjudligi tekshiriladi;
 b) sanitariya-karantin bo‘linmasi tomonidan nazoratdan o‘tkaziladi;
 v) Davlat chegarasi orqali piyoda o‘tadigan shaxslar qo‘l yuki bilan birga nazorat tartib-taomillaridan o‘tish uchun zalga yo‘naltiriladi;
 g) bojxona nazoratidan o‘tkazish jarayonida bojxona organlari fitosanitariya va veterinariya nazorati organlarining quyidagi vazifalarini ham amalga oshiradi:
 fitosanitariya va veterinariya nazorati predmetlari mavjudligi to‘g‘risida so‘rash;
 fitosanitariya va veterinariya nazorati talab qilinadigan tovarlarni olib kirish uchun ruxsat etuvchi hujjatlar mavjudligini so‘rash;
 qo‘l yuki va bagajni nazorat qilish jarayonida fitosanitariya va veterinariya nazorati obyektlari mavjudligini nazorat texnik vositalari yordamida ko‘zdan kechirish.
 Shaxslar yoki yo‘lovchilarning qo‘l yuki va bagajini bojxona nazoratidan o‘tkazish jarayonida bojxona organi tomonidan fitosanitariya hamda veterinariya nazoratiga tushadigan tovarlar aniqlanganda, nazorat tartib-taomillarini amalga oshirish uchun tegishli davlat nazorat organi jalb qilinadi. Ushbu holatda bojxona organining talabiga asosan fitosanitariya va veterinariya nazorati xodimlari bojxona nazorati jarayonida ishtirok etadi.
 Tovarlarga nisbatan ruxsat etuvchi hujjatlar mavjud bo‘lmaganda va (yoki) ruxsat etuvchi hujjatlari mavjud bo‘lgan tovarlar tashqi ko‘rinishidagi mavjud alomatlariga ko‘ra fitosanitariya yoki veterinariya talablariga javob bermagan hollarda, ushbu tovarlar bojxona chegarasidan o‘tkazilishiga ruxsat berilmaydi va tegishli nazorat organi tomonidan respublika ichki hududiga kiritilmasdan qaytarib yuboriladi. Tovarlarni ortiga qaytarish ularni olib kirgan shaxs hisobidan amalga oshiriladi.
 Bojxona chegarasidan olib kirilishiga ruxsat berilmagan tovarlarni ortiga qaytarish imkoni bo‘lmasa, ular shu joyda tegishliligi bo‘yicha fitosanitariya va veterinariya nazorati organlari tomonidan qonunchilikda belgilangan tartibda yo‘q qilish uchun olib qo‘yiladi.
 Bojxona organi fitosanitariya va veterinariya organi tomonidan o‘tkazilgan nazorat natijasiga asosan, fitosanitariya va (yoki) veterinariya talablariga javob beradigan tovarlarni amaldagi qonun hujjatlari talablariga muvofiq o‘tkazish punkti orqali o‘tkazadi.
 36. Tovarlar va avtotransport vositalari nazorat tartib-taomillaridan quyidagi tartibda o‘tkaziladi:
 a) O‘zbekiston Respublikasiga kirib kelayotgan avtotransport vositalarining harakatlanuvchi qismiga veterinariya-sanitariya jihatidan ishlov berilganidan so‘ng, chegara nazorati bo‘linmalari tomonidan haydovchining Davlat chegarasini kesib o‘tish huquqini beruvchi hujjatlari mavjudligi tekshiriladi;
 b) avtotransport vositasi o‘tkazish punkti hududiga o‘tkaziladi va ko‘zdan kechirish maydonchasiga qo‘yiladi;
 v) haydovchi chegara va bojxona nazoratidan o‘tkaziladi;
 g) haydovchi yoki yukni kuzatib borayotgan shaxs bojxona organiga rasmiylashtiruvni amalga oshirish uchun avtotransport vositasi va (yoki) tovarga tegishli hujjatlarni qog‘oz yoki elektron tarzda taqdim etadi;
 d) haydovchi yoki yukni kuzatib borayotgan shaxsni, tovarlar va avtotransport vositalarini bojxona nazoratidan o‘tkazish jarayonida bojxona organlari fitosanitariya va veterinariya nazorati organlarining quyidagi vazifalarini amalga oshiradi:
 haydovchi yoki yukni kuzatib borayotgan shaxsda fitosanitariya va veterinariya nazorati predmetlari mavjudligi to‘g‘risida so‘rash;
 fitosanitariya va veterinariya nazorati talab qilinadigan tovarlarni olib kirish uchun ruxsat etuvchi hujjatlar mavjudligini so‘rash; 
 haydovchi yoki yukni kuzatib borayotgan shaxsning qo‘l yuki va bagajini nazorat qilish jarayonida fitosanitariya va veterinariya nazoratidagi tovarlarni aniqlash;
 tovar Tashqi iqtisodiy faoliyat tovarlar nomenklaturasi bo‘yicha kodi yoki nomiga muvofiq fitosanitariya yoxud veterinariya obyekti bo‘lsa, ularni nazoratdan o‘tkazish jarayonida bojxona organi xodimi tegishli davlat nazorati organi xodimini jalb qiladi;
 fitosanitariya va veterinariya nazorati xodimlari nazorat tartib-taomillarini amalga oshiradi va elektron tizimga belgilangan tartibda belgilar qo‘yadi;
 bojxona organi xodimi tegishli davlat nazorat organi xodimining belgisiga asosan tovarni Davlat chegarasi orqali o‘tkazish yoki ortiga qaytarib yuborish masalasini hal etadi;
 tovarlarni ortiga qaytarish ularni olib kirgan shaxs hisobidan amalga oshiriladi;
 agar tovarlarni ortiga qaytarish imkoni bo‘lmasa, ular shu joyda fitosanitariya va veterinariya nazorati organlari tomonidan tegishli qaror qabul qilingunga qadar vaqtincha ushlab turiladi;
 e) qo‘shma naryad tomonidan haydovchidan avtotransport vositasida chegara va bojxona nazoratidan yashiringan shaxslar va tovarlar, O‘zbekiston Respublikasi hududiga olib kirish yoki hududi orqali tranzit tashish taqiqlangan predmetlar bor yoki yo‘qligi so‘raladi. Shundan so‘ng avtotransport vositasi qo‘shma naryad tomonidan ko‘rikdan (bojxona maqsadlari uchun bojxona ko‘zdan kechiruvidan) o‘tkaziladi;
 yo) avtotransport vositasi va unda tashilayotgan tovarlar bojxona rasmiylashtiruvidan o‘tkazilgandan so‘ng, qog‘oz shakldagi kuzatuv hujjatlariga va (yoki) elektron tizimda bojxona organining tegishli belgilari qo‘yiladi;
 j) barcha turdagi nazorat ishlari nihoyasiga yetganidan so‘ng, maxsus ajratilgan joydagi yo‘lovchilar qo‘l yuki va bagaji bilan birga avtotransport vositasiga chiqarish uchun chegara nazorati bo‘linmasi tomonidan kuzatib boriladi. Davlat chegarasidan piyoda o‘tayotgan shaxslar o‘tkazish punktidan texnologik sxemaga muvofiq belgilangan yo‘nalish bo‘yicha chiqariladi.
 Avtotransport vositasining o‘tkazish punkti hududidan chiqishiga “Yagona darcha” bojxona axborot tizimi ma’lumotlari va ko‘rsatmasi asosida yoxud mazkur Nizomning 26-bandida keltirilgan holatlarda chegara nazorati bo‘linmasi tomonidan “Yagona qayd varaqchasi”da davlat nazorati organlarining tegishli belgilari mavjudligi tekshirilganidan so‘ng ruxsat beriladi.
 37. Avtotransport vositalarining O‘zbekiston Respublikasi hududiga kirishi uchun tijorat bankining shahobchasi tomonidan va (yoki) to‘lovlarni amalga oshirish, valyuta ayirboshlash, pul mablag‘larini naqd pulga almashtirish hamda boshqa naqd va naqdsiz hisob-kitob bank operatsiyalarini amalga oshirish imkonini beradigan o‘z-o‘ziga xizmat ko‘rsatish terminallari yordamida, agar O‘zbekiston Respublikasining xalqaro shartnomalarida boshqacha nazarda tutilmagan bo‘lsa, belgilangan to‘lov va yig‘imlar qabul qilinadi.
 38. Chegara va bojxona nazorati jarayonida yoki undan so‘ng haydovchi, shaxs, yo‘lovchi O‘zbekiston Respublikasi hududiga kirishdan bosh tortgan hollarda, ushbu shaxs, haydovchi, yo‘lovchi O‘zbekiston Respublikasidan chiqish uchun nazorat tartib-taomillaridan takroran o‘tkaziladi.
 Tovar yoki avtotransport vositasini O‘zbekiston Respublikasi hududiga olib kirish yoki uning hududi bo‘ylab tranzit harakatlanishdan bosh tortilgan hollarda, ushbu tovar yoki avtotransport vositasi qonun hujjatlariga muvofiq chegaradosh mamlakat hududiga qaytarib yuboriladi.
 39. Shaxslar, yo‘lovchilar va ularning qo‘l yuklari hamda bagaji nazorat tartib-taomillaridan quyidagi tartibda o‘tkaziladi:
 a) chegara nazorati bo‘linmalari tomonidan O‘zbekiston Respublikasidan chiqib ketayotgan shaxslarning Davlat chegarasini kesib o‘tish huquqini beruvchi hujjatlari mavjudligi tekshiriladi;
 b) Davlat chegarasi orqali piyoda o‘tadigan shaxslar va yo‘lovchilar qo‘l yuki hamda bagaji bilan birga nazorat tartib-taomillaridan o‘tish uchun zalga o‘tkaziladi;
 v) Davlat chegarasidan piyoda o‘tayotgan shaxslar nazorat tartib-taomillaridan o‘tkazilganidan so‘ng, o‘tkazish punktidan texnologik sxemaga muvofiq belgilangan yo‘nalish bo‘yicha chiqariladi, yo‘lovchilar esa maxsus ajratilgan joyga o‘tadi.
 40. Tovarlar va avtotransport vositalari nazorat tartib-taomillaridan quyidagi tartibda o‘tkaziladi:
 a) avtotransport vositasi o‘tkazish punkti hududiga o‘tkaziladi va ko‘zdan kechirish maydonchasiga qo‘yiladi;
 b) haydovchi bojxona nazoratidan o‘tkaziladi;
 v) haydovchi yoki yukni kuzatib borayotgan shaxs bojxona organiga rasmiylashtiruvni amalga oshirish uchun avtotransport vositasi va (yoki) tovarga tegishli hujjatlarni qog‘oz yoki elektron tarzda taqdim etadi;
 g) tovar Tashqi iqtisodiy faoliyat tovarlar nomenklaturasi bo‘yicha kodi yoki nomiga muvofiq fitosanitariya yoxud veterinariya obyekti bo‘lsa, ularni nazoratdan o‘tkazish jarayonida bojxona organi xodimi tegishli davlat nazorati organi xodimini jalb qiladi;
 fitosanitariya va veterinariya nazorati xodimlari nazorat tartib-taomillarini amalga oshiradi va elektron tizimga belgilangan tartibda belgilar qo‘yadi;
 d) qo‘shma naryad tomonidan haydovchidan avtotransport vositasida chegara va bojxona nazoratidan yashiringan shaxslar va tovarlar, O‘zbekiston Respublikasi hududiga olib kirish yoki hududi orqali tranzit tashish taqiqlangan predmetlar bor yoki yo‘qligi so‘raladi. Shundan so‘ng avtotransport vositasi qo‘shma naryad tomonidan ko‘rikdan (bojxona maqsadlari uchun bojxona ko‘zdan kechiruvidan) o‘tkaziladi;
 e) avtotransport vositasi va unda tashilayotgan tovarlar bojxona rasmiylashtiruvidan o‘tkazilgandan so‘ng, qog‘oz shakldagi kuzatuv hujjatlariga va (yoki) elektron tizimda bojxona organining tegishli belgilari qo‘yiladi va shundan so‘ng haydovchi chegara (pasport) nazoratidan o‘tadi;
 yo) barcha turdagi nazorat ishlari nihoyasiga yetganidan so‘ng, maxsus ajratilgan joydagi yo‘lovchilar qo‘l yuki va bagaji bilan birga avtotransport vositasiga chiqarish uchun chegara nazorati bo‘linmasi tomonidan kuzatib boriladi;
 j) avtotransport vositasining o‘tkazish punkti hududidan chiqishiga “Yagona darcha” bojxona axborot tizimi ma’lumotlari va ko‘rsatmasi asosida yoxud mazkur Nizomning 26-bandida keltirilgan holatlarda chegara nazorati bo‘linmasi tomonidan “Yagona qayd varaqchasi”da davlat nazorati organlarining tegishli belgilari mavjudligi tekshirilganidan so‘ng ruxsat beriladi.
 41. Chegara va bojxona nazorati jarayonida yoki undan so‘ng shaxs O‘zbekiston Respublikasidan chiqishdan bosh tortgan hollarda, u O‘zbekiston Respublikasiga qaytarib kiritiladi, uning chiqish haqida qo‘yilgan belgilari bekor qilinadi va undirilgan yig‘imlar qaytarib berilmaydi.
 Tovar yoki avtotransport vositasini O‘zbekiston Respublikasi hududidan olib chiqishdan bosh tortilgan hollarda ushbu tovar yoki avtotransport vositasi qonun hujjatlariga muvofiq O‘zbekiston Respublikasi hududiga qaytarib kiritiladi.
 42. Chegara nazorati bo‘linmasining rahbari poyezd kelishidan oldin o‘tkazish punktida rejim tashkil qiladi.
 Davlat nazorati organlari temir yo‘l tarkibining kelishi va ketishi to‘g‘risidagi axborotni stansiya bo‘yicha navbatchidan (dispetcherdan) oladi.
 43. Yo‘lovchilar, ularning qo‘l yuki va bagaji hamda poyezd brigadasi a’zolari qo‘shma naryad tomonidan o‘tkazish punktida, ayrim hollarda esa harakatlanish yo‘nalishida nazorat tartib-taomillaridan o‘tkaziladi.
 Yuk vagonlari va konteynerlarda tashiladigan tovar hamda transport vositalari bojxona organlari joylashgan temir yo‘l stansiyalarida rasmiylashtiriladi.
 44. Nazorat tartib-taomillari poyezdlar harakatlanishi jadvalida nazarda tutilgan to‘xtab turish vaqti davomida amalga oshiriladi. Temir yo‘l stansiyasi ma’muriyati davlat nazorati organlariga poyezdlar harakatlanishi jadvalidagi o‘zgartirishlar to‘g‘risida oldindan xabar beradi.
 Yuk tashish poyezdining to‘xtab turish vaqti chegara nazorati bo‘linmalari va bojxona organlari tomonidan temir yo‘l stansiyasi ma’muriyati bilan birgalikda belgilanadi. O‘tkazish punktlarida yuk va yo‘lovchi tashish poyezdlarini tekshirish tartibi hamda davomiyligi yuk va yo‘lovchi tashish poyezdlarini nazorat qilishning hududiy temir yo‘l bo‘linmalari va davlat nazorati organlarining hududiy tuzilmalari bilan kelishilgan texnologik sxema asosida belgilanadi.
 Ayrim hollarda, chegara yoki bojxona nazorati bo‘linmalarining buyurtmanomalari bo‘yicha tarkiblarni qo‘shimcha ko‘rikdan o‘tkazish va poyezdlarni to‘xtatib turish zarurati yuzaga kelganda, poyezdning to‘xtab turish vaqti yuk va yo‘lovchi tashish poyezdlarini nazorat qilish texnologik sxemaga binoan belgilangan vaqtdan ko‘proqqa uzaytirilishi mumkin.
 45. Nazorat tartib-taomillari nihoyasiga yetgandan so‘ng, chegara nazorati bo‘linmasining rahbari poyezdni jo‘natish masalasini davlat nazorati boshqa organlarining rahbarlari bilan kelishadi hamda temir yo‘l stansiyasi ma’muriyatiga poyezdni o‘tkazish punkti hududidan jo‘natish uchun ruxsat beradi.
 46. Chegara va bojxona nazorati nihoyasiga yetkazilgach ichki ishlar organlari xodimlariga temir yo‘l tarkibini kuzatib borishni davom ettirishga, yo‘lda jamoat tartibini saqlashga, yo‘lovchilarning shaxsiy va mulkiy xavfsizligini ta’minlashga ruxsat etiladi.
 47. Chegara nazorati bo‘linmasi rahbari chegaradosh davlatning chegara stansiyasidan temir yo‘l tarkibining harakatlanishi va kelish vaqti to‘g‘risida stansiya navbatchisidan (dispetcheridan) axborot oladi.
 48. Temir yo‘l tarkibi Davlat chegarasini kesib o‘tishda chegara naryadi so‘roviga asosan stansiya navbatchisi (dispetcheri) tomonidan unga chiqishi uchun to‘xtatiladi va naryad tarkibni o‘tkazish punktigacha kuzatib boradi. Davlat chegarasi liniyasida to‘xtash joyi va to‘xtab turish vaqti chegara qo‘shinlari bo‘linmalari tomonidan temir yo‘l ma’muriyati bilan kelishilgan holda belgilanadi.
 49. Yo‘lovchilar, odatda, vagonlar, lokomotivlar, temir yo‘l vokzali binosida yoki buning uchun maxsus ajratilgan boshqa joylarda chegara, bojxona, sanitariya-karantin, fitosanitariya va veterinariya nazoratidan o‘tkaziladi.
 50. Poyezdlardan yo‘lovchilar tushirilmaydigan o‘tkazish punktlarida nazorat tartib-taomillari quyidagi tartibda amalga oshiriladi:
 qo‘shma naryad ichki ishlar organlari bilan birgalikda o‘tkazish punktida zarur rejim cheklovlari bajarilishini ta’minlaydi;
 chegara nazorati bo‘linmasi, bojxona organi va sanitariya-karantin, fitosanitariya va veterinariya nazorati xodimlari temir yo‘l tarkibiga yuboriladi va tekshiruvni amalga oshiradi. Vagonlar kuzatuvchilari sanitariya-karantin bo‘linmalari xodimlariga o‘ta xavfli va boshqa yuqumli kasalliklari bor deb gumon qilinayotgan yo‘lovchilar borligi hamda ularning soni haqida axborot beradi. Yo‘lovchilarning hujjatlarini tekshirish, vagonni ichki va tashqi ko‘rikdan o‘tkazish, pochta-bagaj vagonini ko‘zdan kechirish, shuningdek, lokomotivni ko‘rikdan o‘tkazish texnologik sxemaga muvofiq amalga oshiriladi;
 qo‘shma naryad vagonda nazorat tartib-taomillarini amalga oshirishni boshlashdan avval vagon kuzatuvchisidan yo‘lovchilar kupeda o‘z joylarini egallashini va hujjatlari, qo‘l yuklari hamda bagajini tekshirishga tayyorlashini, ko‘rish cheklangan sharoitda esa vagondagi qo‘shimcha yoritish chiroqlarini yoqishni talab qiladi (kamida 80 lyuks);
 yo‘lovchilar, ularning qo‘l yuklari va bagaji quyidagi ketma-ketlikda nazoratdan o‘tkaziladi: 
 sanitariya-karantin nazorati;
 chegara nazorati;
 bojxona nazorati;
 fitosanitariya va veterinariya nazorati.
 51. Yo‘lovchilar poyezddan tushiriladigan o‘tkazish punktlarida nazorat tartib-taomillari, odatda, quyidagi tartibda amalga oshiriladi:
 yo‘lovchilarni kutib oladigan chegara naryadi yo‘lovchilarni perronda kutib turadi va zarur rejim cheklovlari bajarilishini ta’minlaydi;
 mashinistlar brigadasi qo‘shma naryad tomonidan lokomotiv kabinasida chegara nazorati va bojxona rasmiylashtiruvidan o‘tkaziladi;
 bojxona naryadi tovarning pochta-bagaj vagonidan tushirilishi va pochta-bagaj bo‘limiga olib borilishini nazorat qiladi;
 yo‘lovchilar qo‘l yuki va bagaji bilan hamda tovarlar poyezddan tushirilgach, transport vositalarini ko‘rikdan o‘tkazish bo‘yicha qo‘shma naryad tarkibni yuk hamda yo‘lovchi tashish poyezdlarini nazorat qilish texnologik sxemasiga muvofiq maxsus ajratilgan joylarda tashqi hamda ichki tomondan ko‘rikdan o‘tkazadi;
 yo‘lovchilar ularni kutib oladigan qo‘shma naryad kuzatuvi ostida temir yo‘l vokzalining tegishli zaliga boradi;
 yo‘lovchilar sanitariya-karantin nazoratidan o‘tgandan so‘ng, chegara nazorati liniyasiga o‘tadi. O‘ta xavfli va boshqa yuqumli kasalliklari bor deb gumon qilingan bemor yo‘lovchilar aniqlanganda, O‘zbekiston Respublikasi Sog‘liqni saqlash vazirligi tomonidan belgilangan tartibda epidemiyaga qarshi tadbirlar amalga oshiriladi;
 yo‘lovchilar chegara nazoratidan o‘tish paytida qo‘shma naryad yo‘lovchilar, xizmat ko‘rsatuvchi xodimlar va begona shaxslarning hujjatlarni tekshirish liniyasi orqali noqonuniy o‘tishiga yo‘l qo‘ymaslik maqsadida kuzatib turadi;
 yo‘lovchilar bojxona rasmiylashtiruvidan o‘tish paytida veterinariya va fitosanitariya nazoratidan ham o‘tkaziladi;
 barcha turdagi nazorat tadbirlari tugagandan so‘ng, yo‘lovchilar qo‘l yuki va bagaji bilan vokzal binosidan chiqadi;
 vokzal zali bo‘yicha navbatchi o‘tkazish punktiga begona shaxslar, shu jumladan, kutib oluvchilar kirib kelishiga yo‘l qo‘ymaslik maqsadida yo‘lovchilarning vokzal binosidan chiqishini nazorat qiladi;
 chegara va bojxona nazorati nihoyasiga yetganidan so‘ng yo‘lovchilar, perron va vokzal zali qo‘shma naryad tomonidan begona buyumlar va predmetlarni aniqlash uchun ko‘zdan kechiriladi.
 52. Yuk tashuvchi temir yo‘l tarkibi alohida ishlab chiqilgan texnologik sxema bo‘yicha davlat nazorati organlari tomonidan nazorat tartib-taomillaridan o‘tkaziladi.
 53. Yo‘lovchilar poyezdga chiqariladigan o‘tkazish punktlarida nazorat tartib-taomillari quyidagi tartibda amalga oshiriladi:
 chegara va bojxona nazorati bo‘linmalari poyezdning poyezdlar harakatlanishi jadvalida belgilangan jo‘nab ketish vaqtidan 3 soat oldin chegara va bojxona nazorati liniyasiga o‘tadi, vokzal zalini ko‘zdan kechiradi, begona shaxslarni chiqarib yuboradi, buyumlar va predmetlarni olib tashlaydi hamda ish o‘rinlari va maxsus texnika vositalarini ishlashga tayyorlaydi;
 yo‘lovchilar nazoratdan va zal bo‘yicha navbatchilar tomonidan chiptalar ro‘yxatdan o‘tkazilgandan so‘ng veterinariya va fitosanitariya nazorati, bojxona rasmiylashtiruvi hamda chegara nazoratidan o‘tkaziladi, poyezd kelguniga qadar kutish zaliga yuboriladi;
 chegara naryadi chegara nazorati liniyasida yo‘lovchilar, xizmat ko‘rsatuvchi xodimlar va begona shaxslarning nazorat liniyasidan noqonuniy o‘tishiga yo‘l qo‘ymaslik maqsadida kuzatib turadi;
 zal bo‘yicha navbatchi ro‘yxatdan o‘tkazish tugagandan so‘ng ro‘yxatga olingan yo‘lovchilar haqida chegara naryadiga axborot beradi;
 chet elga chiquvchi shaxslarning hujjatini tekshirish poyezd jo‘nab ketishiga 15 daqiqa qolganda, temir yo‘l stansiyasi ma’muriyati tomonidan ro‘yxatdan o‘tkazilgan yo‘lovchilarning barchasi poyezdga chiqarilgandan so‘ng yakunlanadi;
 transport vositalarini ko‘rikdan o‘tkazish bo‘yicha qo‘shma naryad jo‘nab ketadigan temir yo‘l tarkibini tashqi va ichki tomondan ko‘rikdan o‘tkazadi;
 poyezd ko‘rikdan o‘tkazilgach, chegara nazorati bo‘linmasining rahbari bojxona organi boshlig‘i bilan kelishgan holda vokzal binosida bojxona rasmiylashtiruvi va chegara nazoratidan o‘tgan yo‘lovchilarga poyezdga chiqish, shuningdek, tovarlarni yuklashga ruxsat beradi;
 ro‘yxatdan, nazorat tartib-taomillaridan o‘tmagan yo‘lovchilarning poyezdga chiqishiga ruxsat etilmaydi;
 poyezd brigadasi a’zolari texnologik sxemaga muvofiq temir yo‘l tarkibi tashkil etiladigan joyda turgan vagonlarda nazorat tartib-taomillaridan o‘tkaziladi;
 yo‘lovchilar vagonlarga chiqarilgach, chegara nazorati bo‘linmasining rahbari bojxona organi boshlig‘i va navbatchi dispetcher bilan kelishgan holda o‘tkazish punkti hududidan poyezdning jo‘nashiga ruxsat beradi;
 chegara naryadi poyezdning o‘tkazish punkti hududidan jo‘nab ketishini nazorat qiladi.
 54. Yo‘lovchilar poyezdga chiqarilmaydigan o‘tkazish punktlarida nazorat tartib-taomillari quyidagi tartibda amalga oshiriladi:
 chet elga jo‘nab ketayotgan temir yo‘l tarkibining o‘tkazish punktiga kelishidan 20 daqiqa oldin stansiya bo‘yicha navbatchi (dispetcher) chegara nazorati, bojxona xizmati bo‘linmalari va ichki ishlar organlariga tegishli axborotni yetkazadi va ular perronga borib hududni ko‘zdan kechiradi, begona shaxslarni chiqarib yuboradi, buyumlar va predmetlarni olib tashlaydi hamda ish o‘rinlari va maxsus texnika vositalarini ishlashga tayyorlaydi;
 o‘tkazish punktiga poyezdda kelgan yo‘lovchilar bevosita poyezd vagonlarida nazorat tartib-taomillaridan o‘tkaziladi;
 temir yo‘l tarkibining pochta-bagaj vagoni qo‘shma naryad tomonidan ko‘zdan kechiriladi;
 nazorat tartib-taomillari tugaganidan so‘ng chegara nazorati bo‘linmasining rahbari bojxona organi boshlig‘i va stansiya bo‘yicha navbatchi (dispetcher) bilan kelishgan holda o‘tkazish punkti hududidan poyezdning jo‘nashiga ruxsat beradi;
 chegara naryadi temir yo‘l tarkibining o‘tkazish punktidan jo‘nab ketishini nazorat qiladi.
 55. Xalqaro parvozlarni amalga oshiradigan O‘zbekiston Respublikasi aeroportlaridan (aerodromlaridan) uchadigan va qo‘nadigan barcha havo kemalari hamda harbiy-transport aviatsiyasi chegara, bojxona nazoratidan o‘tkaziladi. Xalqaro parvozlarni amalga oshiradigan fuqaro aviatsiyasi havo kemalari epidemik ko‘rsatkichlar bo‘yicha sanitariya-karantin nazoratidan o‘tkaziladi.
 O‘zbekiston Respublikasi Mudofaa vazirligi Harbiy-havo kuchlarining jangovar samolyotlari va vertolyotlari chegara nazoratidan o‘tkazilmaydi.
 56. Yo‘lovchilar, ularning qo‘l yuki va bagaji aeroport binosidagi kirish (chiqish) punktida, ayrim hollarda esa parvozlarning kunlik rejasi hamda ular bo‘yicha keladigan aniq ma’lumotlar va qo‘shimchalar asosida chegara nazorati bo‘linmasi rahbari va bojxona organi boshlig‘ining o‘zaro kelishuviga ko‘ra havo kemasining bortida (bort ostida) chegara va bojxona nazoratidan o‘tkaziladi.
 Bagaj va tovarlar havo kemasi borib qo‘nadigan aeroportda (yo‘lovchining aviachiptasiga yoki tovarning avia yuk xatiga ko‘ra) yoki ortib jo‘natiladigan aeroportda bojxona rasmiylashtiruvidan o‘tkaziladi.
 Ekipaj a’zolari, odatda, aeroport binosida, ayrim hollarda havo kemasi bortida (bort ostida) nazoratdan o‘tkaziladi.
 Ekipaj a’zolari o‘simliklar karantini bo‘yicha davlat inspektori tomonidan fitosanitariya nazoratidan ham o‘tkaziladi.
 57. Havo kemasi yo‘lovchilar undan tushgandan so‘ng kirish punktida yoki yo‘lovchilar unga chiqishidan avval chiqish punktida qo‘shma naryad tomonidan ko‘rikdan o‘tkaziladi.
 58. O‘zbekiston Respublikasi hududiga havo kemalarida bir qancha oraliq qo‘nishlardan so‘ng kelgan yo‘lovchilar, ularning qo‘l yuklari va bagaji havo kemasi borib qo‘nadigan aeroportda (yo‘lovchilarning aviachiptalariga yoki tovarlarning avia yuk xatiga ko‘ra) chegara va bojxona nazoratidan o‘tkaziladi hamda rasmiylashtiriladi.
 O‘zbekiston Respublikasiga bir qancha oraliq qo‘nishlardan so‘ng keladigan havo kemalari, texnik qo‘nishni amalga oshiradigan havo kemalaridan tashqari, yo‘lovchilar, bagaj va tovarlar tushirilgandan so‘ng oxirgi punktda ekipaj a’zolaridan birining ishtirokida ko‘rikdan o‘tkaziladi.
 O‘zbekiston Respublikasidan bir qancha oraliq qo‘nishlarni amalga oshiradigan havo kemalarida chiqib ketadigan yo‘lovchilar, ularning qo‘l yuklari va bagaji, shuningdek, tovarlar jo‘natiladigan aeroportda (yo‘lovchilarning aviachiptalariga yoki tovarlarning avia yuk xatiga ko‘ra) nazorat tartib-taomillaridan o‘tkaziladi.
 O‘zbekiston Respublikasidan bir qancha oraliq qo‘nishlarni amalga oshiradigan havo kemalari, texnik qo‘nishni amalga oshiradigan havo kemalari bundan mustasno, ularga yo‘lovchilar chiqqunicha, bagaj va tovarlar ortilgunicha dastlabki punktda ekipaj a’zolaridan birining ishtirokida ko‘rikdan o‘tkaziladi.
 59. Chet elga ketadigan yo‘lovchilarni havo kemasiga chiqarish va chet eldan keladigan yo‘lovchilarni havo kemasidan tushirish chegara nazorati bo‘linmasi rahbarining ruxsati bilan, chet eldan kelishda esa qo‘shimcha ravishda sanitariya-karantin bo‘linmalari bilan kelishilgan holda amalga oshiriladi.
 60. O‘zbekiston Respublikasining xalqaro parvozlarni amalga oshiradigan va jadvalga ko‘ra chegara aeroportlarida tijorat qo‘nishlarni bajaradigan havo kemalarida ichki respublika avialiniyalari yo‘lovchilarini tashishga ruxsat etilmaydi.
 61. Yo‘lovchilarni havo kemasidan aeroport binosigacha va ortga avtobusda tashishda qo‘shma naryad yo‘lovchilar avtobusga chiqqunicha va undan tushganda so‘ng begona shaxslar hamda predmetlarni aniqlash maqsadida avtobusni ko‘zdan kechiradi.
 62. Chegara naryadlarining bojxona organlari va xalqaro reyslarga xizmat ko‘rsatuvchi boshqa xizmatlar bilan o‘zaro hamkorligi parvozlar texnologik sxemasi va rejalariga muvofiq chegara nazorati bo‘linmasining rahbari tomonidan tashkil etiladi. 
 63. Bemor yo‘lovchilarning tibbiyot xodimi tomonidan kuzatib borilishi, ularni yukchi (yuk ortuvchi va tushiruvchi ishchi) va zaruratga ko‘ra nogironlik aravachalari bilan ta’minlash, tibbiy xizmat ko‘rsatish bilan bog‘liq xizmatlar texnologik sxemaga muvofiq aeroport ma’muriyati tomonidan ko‘rsatiladi. 
 64. O‘tkazish punktlarida bojxona organlari tomonidan bojxona nazorati o‘tkazilganda fitosanitariya va veterinariya nazorati tegishli davlat nazorati organlari tomonidan amalga oshirilishi ta’minlanadi.
 Yo‘lovchilar va ekipaj a’zolarining qo‘l yuki hamda bagajini bojxona nazoratidan o‘tkazish jarayonida bojxona organlari fitosanitariya va veterinariya nazorati organlarining quyidagi vazifalarini amalga oshiradi:
 fitosanitariya va veterinariya nazorati predmetlari mavjudligi to‘g‘risida so‘rash;
 fitosanitariya va veterinariya nazorati talab qilinadigan tovarlarni olib kirish uchun ruxsat etuvchi hujjatlar mavjudligini so‘rash;
 qo‘l yuki va bagajni nazorat qilish jarayonida fitosanitariya va veterinariya nazorati obyektlari mavjudligini nazorat texnik vositalari yordamida ko‘zdan kechirish. 
 Yo‘lovchilar va ekipaj a’zolarining qo‘l yuki va bagajini bojxona nazoratidan o‘tkazish jarayonida bojxona organi tomonidan fitosanitariya va veterinariya nazoratiga tushadigan tovarlar aniqlanganda, nazorat tartib-taomillarini amalga oshirish uchun tegishli davlat nazorati organi jalb qilinadi. Ushbu holatda bojxona organining talabiga asosan fitosanitariya va veterinariya nazorati xodimlari bojxona nazorati jarayonida ishtirok etadi. 
 Tovarlarga nisbatan ruxsat etuvchi hujjatlar mavjud bo‘lmaganda va (yoki) ruxsat etuvchi hujjatlari mavjud bo‘lgan tovarlar tashqi ko‘rinishidagi mavjud alomatlariga ko‘ra fitosanitariya yoki veterinariya talablariga javob bermagan hollarda, ushbu tovarlar bojxona chegarasidan o‘tkazilishiga ruxsat berilmaydi.
 Tovarlarni ortiga qaytarish ularni olib kirgan shaxs hisobidan amalga oshiriladi.
 Bojxona chegarasidan olib o‘tishga ruxsat berilmagan tovarlarni ortiga qaytarish imkoni bo‘lmasa, ular shu joyda tegishliligi bo‘yicha fitosanitariya va veterinariya nazorati organlari tomonidan qonunchilikda belgilangan tartibda yo‘q qilish uchun olib qo‘yiladi.
 Bojxona organi fitosanitariya va veterinariya organi tomonidan o‘tkazilgan nazorat natijasiga asosan fitosanitariya va (yoki) veterinariya talablariga javob beradigan tovarlarni amaldagi qonun hujjatlari talablariga muvofiq o‘tkazish punkti orqali o‘tkazadi. 
 65. Chegara nazorati bo‘linmasi va bojxona organi aeroport dispetcheridan havo kemasi uchishi to‘g‘risida uning belgilangan manzilga borib qo‘nishi uchun hisoblangan vaqt va undagi yo‘lovchilar soni hamda boshqa yuklar miqdori, bemorlar, deportatsiya qilingan yo‘lovchilar bor-yo‘qligi haqida ma’lumotlar ko‘rsatilgan axborotni oladi.
 Tashishlarni tashkil etish xizmati (keyingi o‘rinlarda TTX deb ataladi) dispetcheri bir vaqtning o‘zida ushbu axborotni boshqa manfaatdor xizmatlar, shu jumladan, O‘zbekiston Respublikasi Tashqi ishlar vazirligining konsullik bo‘limi xodimlariga havo kemasi kelishidan bir soat oldin yetkazadi. VIP (SIP) zali xodimlari davlat nazorati organlariga VIP (SIP) zali orqali xizmat ko‘rsatiladigan yo‘lovchilar borligi to‘g‘risida oldindan ma’lum qiladi.
 66. Havo kemasi qo‘nishidan 10 daqiqa avval chegara nazorati bo‘linmasi havo kemalari turadigan tegishli joyda, shuningdek, davlat nazorati boshqa organlarining xodimlari bilan birgalikda aeroportning yo‘lovchilar o‘tishi yo‘nalishi bo‘yicha xalqaro sektorida zarur rejimni o‘rnatadi.
 67. Havo kemasi ajratilgan joyga kelib to‘xtagach, chegara nazorati bo‘linmasi rahbari sanitariya-karantin nazorati, bojxona organi va aeroport TTX xodimi bilan kelishgan holda havo kemasidan yo‘lovchilarning tushishiga, shuningdek, bagaj va yuklarni tushirishga ruxsat beradi.
 Chegara nazorati bo‘linmasi bojxona organi bilan birgalikda videokuzatuv tizimi imkoniyatlaridan foydalangan holda yo‘lovchilarni, shu jumladan, havo kemasini yer usti texnik xizmatiga topshirishda ishtirok etmaydigan ekipaj a’zolari va ularning bagaji aeroport binosiga yetkazilishini nazorat qiladi. Bojxona organi tovarlarni tushirish va ularning aeroport (aerodrom) omboriga yetkazilishini nazorat qiladi.
 68. Qo‘shma naryad kelib qo‘ngan havo kemasini aviatexnik yoki ekipaj a’zosi ishtirokida ko‘zdan kechiradi, ekipaj a’zolarining qo‘l yuki va bagaji tushirilishini nazorat qiladi, ushbu Nizomning 96-bandida nazarda tutilgan holatlar bundan mustasno.
 69. Havo kemasida kelgan yo‘lovchilar rasmiylashtirish zaliga o‘tadi va bu erda quyidagi nazorat tartib-taomillaridan o‘tkaziladi:
 sanitariya-karantin nazorati;
 chegara (pasport) nazorati;
 bojxona nazorati (bojxona rasmiylashtiruvi);
 fitosanitariya nazorati;
 veterinariya nazorati.
 Bunda, chegara naryadi kelgan yo‘lovchilarning rasmiylashtirish zaliga texnologik sxemaga ko‘ra belgilangan yo‘nalish bo‘yicha o‘tishini nazorat qiladi.
 70. O‘ta xavfli va boshqa yuqumli kasalliklari bor deb gumon qilingan yo‘lovchilar aniqlanganda, epidemiyaga qarshi tadbirlar O‘zbekiston Respublikasi Sog‘liqni saqlash vazirligi tomonidan belgilangan tartibda amalga oshiriladi.
 71. Yo‘lovchilar chegara (pasport) nazoratidan o‘tkazilayotganda ularning O‘zbekiston Respublikasiga kirish huquqini beradigan hujjatlari tekshiriladi.
 TTX vakili vizasiz kelgan chet el fuqarolariga viza bilan bog‘liq rasmiyatchiliklarni bajarish uchun konsullik bo‘limi xodimiga murojaat qilish kerakligi haqida ma’lum qiladi.
 Viza berish rad etilganda yoki O‘zbekiston Respublikasi hududiga qonunchilikka muvofiq kirish taqiqlangan holatlarda, chegara nazorati bo‘linmalari xodimlari O‘zbekiston Respublikasi hududiga kiritish rad etilganligi to‘g‘risida qaror qabul qiladi va bu haqida tuzilgan dalolatnoma asosida TTX xodimlari yo‘lovchining qaytib ketishini tashkil etadi.
 O‘zbekiston Respublikasining vizalari chet el fuqarolari orasidan ayrim yo‘lovchilarga yoki fuqaroligi bo‘lmagan shaxslarga berilgan holatlarda bunday yo‘lovchilar O‘zbekiston Respublikasi hududiga kirish imkoniyatiga ega bo‘ladi.
 72. Kirish taqiqlangan shaxslarni havo kemasining uchishini kutish vaqtida oziq-ovqat bilan ta’minlash chegara nazorati bo‘linmasi xodimining buyurtmanomasi bo‘yicha aeroport ma’muriyati tomonidan tashkil etiladi.
 73. O‘zbekiston Respublikasi qonunchiligiga muvofiq vakolatli davlat organlari chet el fuqarolarining O‘zbekiston Respublikasi hududidan deportatsiya qilinishini (chiqarib yuborish) tashkil etish bilan shug‘ullanadi.
 74. Tashuvchi deportatsiya qilingan shaxslarni quyidagi hollarda tashishni rad etish huquqiga ega:
 deportatsiya to‘g‘risida qaror nusxasi bo‘lmaganda:
 so‘nggi manzilgacha aviachipta bo‘lmaganda;
 tegishli ravishda rasmiylashtirilgan harakatlanish hujjatlari bo‘lmaganda;
 deportatsiya qilinadigan shaxs parvozlar xavfsizligiga xavf tug‘dirsa.
 75. Chegara nazoratidan o‘tib, o‘z bagajini olgan yo‘lovchilar bojxona nazorati zonasiga o‘tadi.
 Bojxona organi fitosanitariya va veterinariya organi tomonidan o‘tkazilgan nazorat natijasiga asosan fitosanitariya va (yoki) veterinariya talablariga javob beradigan tovarlar amaldagi qonun hujjatlari talablariga muvofiq o‘tkazish punkti orqali o‘tkazadi. 
 76. Yo‘lovchilar bagajini olib bojxona nazorati liniyasiga kelgandan so‘ng, ularni bojxona nazorati va rasmiylashtiruvidan o‘tkazishning umumiy vaqti yo‘lovchilar sonidan qat’iy nazar, bir soatdan oshmasligi lozim, bundan bojxona qonun hujjatlari buzilishlari aniqlangan holatlar mustasno.
 77. Davlat nazoratining har bir organi tegishli turdagi nazorat tugagach o‘zlari mas’ul bo‘lgan zonadagi yo‘lovchilar o‘tish yo‘nalishi bo‘yicha zallar va binolarni begona shaxslar, buyumlar va predmetlar bor-yo‘qligini aniqlash uchun ko‘zdan kechiradi.
 78. Chegara nazorati bo‘linmasi, bojxona organi va davlat nazorati boshqa organlari rahbarlariga havo kemasi uchib ketishidan 3 soat avval aeroport dispetcheri ovozni kuchaytirish aloqasi orqali havo kemasining uchib ketish, ro‘yxatdan o‘tkazishning boshlanishi, yo‘lovchilar soni va toifasi, havo kemasining turi haqida ma’lum qiladi.
 79. Qo‘shma naryad havo kemasining turiga qarab yo‘lovchi tashish havo kemasi uchib ketishidan 1-2,5 soat (yuk tashuvchi havo kemasi — 45 daqiqa) qolganda tegishli turish joyiga keladi va bu erda zarur rejimni o‘rnatadi.
 80. Aeroport TTX dispetcheri ro‘yxatdan o‘tkazish tugagach chegara, bojxona va aviatsiya xavfsizligini tekshirish xizmatlariga ro‘yxatdan o‘tkazilgan yo‘lovchilar haqida ma’lum qiladi va ularning sonini solishtirib chiqadi. 
 81. Bojxona organi xodimlari xalqaro reyslarda parvoz qiladigan yo‘lovchilarga xizmat ko‘rsatishni havo kemasining e’lon qilingan uchish vaqtidan 3 soat avval boshlaydi va ketishiga 35 daqiqa qolganda yakunlaydi.
 82. Chegara nazorati bo‘linmasi ketuvchi yo‘lovchilarga xizmat ko‘rsatishni havo kemasi ketishidan 3 soat avval boshlaydi va 30 daqiqa qolganda yakunlaydi.
 83. Chegara nazorati bo‘linmasi yoki bojxona organi xodimlari yo‘lovchini (yo‘lovchilarni) parvozdan chetlashtirganda yoki buning uchun sabab yuzaga kelganda (vaziyat aniqlanguniga qadar), ular ushbu yo‘lovchi (yo‘lovchilar) haqidagi ma’lumotlarni uning bagaji bor-yo‘qligini aniqlash hamda uni reysdan tushirib qolish uchun TTX agentiga zudlik bilan xabar beradi.
 84. Aviatsiya xavfsizligini tekshirish xizmati (keyingi o‘rinlarda AXTX deb ataladi) xodimlari xalqaro reyslarda parvoz qiladigan yo‘lovchilarga xizmat ko‘rsatishni havo kemasining e’lon qilingan uchish vaqtidan 3 soat avval boshlaydi va ketishiga 35 daqiqa qolganda yakunlaydi.
 85. Yo‘lovchilar rasmiylashtirishdan quyidagi tartibda o‘tadi:
 aviachipta, qo‘l yuki va bagajni ro‘yxatga olish;
 bojxona nazorati (bojxona rasmiylashtiruvi);
 fitosanitariya va veterinariya nazorati;
 chegara (pasport) nazorati;
 aviatsiya xavfsizligini tekshirish.
 86. Nazorat tartib-taomillari nihoyasiga yetgandan so‘ng yo‘lovchilar kutish zaliga o‘tkaziladi va havo kemasiga chiqqunicha shu erda bo‘ladi.
 Ro‘yxatdan, bojxona va chegara nazoratidan, shuningdek, aviatsiya xavfsizligi tekshiruvidan o‘tkazilmagan yo‘lovchilarning parvoz qilishiga ruxsat etilmaydi.
 87. Chegara nazorati bo‘linmasi bojxona organi, aviatsiya xavfsizligi xizmatining nazoratchisi bilan birgalikda uchib ketadigan havo kemasini aviatexnik yoki ekipaj a’zosining ishtirokida ko‘zdan kechiradi hamda bortga oziq-ovqat, ekipajning qolgan a’zolari qo‘l yuki va bagaji yuklanishini nazorat qiladi.
 88. TTX dispetcheri havo kemasining uchib ketishidan 50 daqiqa avval chegara nazorati bo‘linmasidan havo kemasi bortida nazorat tartib-taomillari nihoyasiga yetkazilgani to‘g‘risida axborot oladi va TTX agentlari bilan birgalikda yo‘lovchilar avtobuslarga chiqarilishi, ularning samolyotga kuzatib borilishi va bagajning AXTX, chegara nazorati va bojxona organi xodimlari nazoratida yuklanishini tashkil etadi.
 89. Havo kemasi ko‘zdan kechirilib, barcha yer usti xizmatlari ishlari nihoyasiga yetkazilgandan so‘ng, chegara naryadi bu haqida aeroport dispetcheriga xabar qiladi va AXTX, bojxona organi bilan kelishgan holda havo kemasiga ekipaj a’zolari, yo‘lovchilar chiqarilishi hamda bagajni yuklashga ruxsat beradi.
 Bagaj va paketlashtirish vositalari AXTX, chegara nazorati bo‘linmasi va bojxona organi xodimi ishtirokida yuklanadi va parvoz